CELEX: 22008A1009(01)
Language: hr
Date: 2008-09-26 00:00:00
Title: Sporazum između Republike Hrvatske i Europske unije o sudjelovanju Republike Hrvatske u Vojnoj operaciji Europske unije u Republici Čadu i Srednjoafričkoj Republici (Operacija EUFOR Tchad/RCA)

18/Sv. 005
            
            
               HR
            
            
               Službeni list Europske unije
            
            
               128
            
         22008A1009(01)
   
               L 268/33
            
            
               SLUŽBENI LIST EUROPSKE UNIJE
            
            
               26.09.2008.
            
         
      SPORAZUM
   
   između Republike Hrvatske i Europske unije o sudjelovanju Republike Hrvatske u Vojnoj operaciji Europske unije u Republici Čadu i Srednjoafričkoj Republici (Operacija EUFOR Tchad/RCA)
   REPUBLIKA HRVATSKA,
   s jedne strane, i
   EUROPSKA UNIJA (EU),
   s druge strane,
   u daljnjem tekstu „stranke”,
   UZIMAJUĆI U OBZIR:
   
               —
            
            
               da je Vijeće Europske unije usvojilo Zajedničku akciju 2007/677/ZVSP od 15. listopada 2007. o Vojnoj operaciji Europske unije u Republici Čadu i Srednjoafričkoj Republici (Operacija EUFOR Tchad/RCA),
            
         
               —
            
            
               poziv Republici Hrvatskoj za sudjelovanje u EU-vođenoj operaciji,
            
         
               —
            
            
               uspješno okončan postupak prikupljanja snaga i preporuku zapovjednika Operacije EU i Vojnog odbora EU o davanju suglasnosti za sudjelovanje snaga Republike Hrvatske u EU-vođenoj operaciji,
            
         
               —
            
            
               Odluku Političko-sigurnosnoga odbora CHAD/1/2008 od 13. veljače 2008. o prihvaćanju doprinosa trećih država Vojnoj operaciji Europske unije u Republici Čadu i Srednjoafričkoj Republici (1) i Odluku Političko-sigurnosnoga odbora CHAD/2/2008 od 18. ožujka 2008. o osnivanju Odbora doprinositelja za Vojnu operaciju Europske unije u Republici Čadu i Srednjoafričkoj Republici (2), obje kako su izmijenjene i dopunjene Odlukom Političko-sigurnosnoga odbora CHAD/3/2008 od 14. svibnja 2008. (3) i Odlukom Političko-sigurnosnoga odbora CHAD/4/2008 od 2. rujna 2008. (4),
            
         
               —
            
            
               Odluku Republike Hrvatske o sudjelovanju u Operaciji EUFOR Tchad/RCA od 15. srpnja 2008.,
            
         SPORAZUMJELE SU SE KAKO SLIJEDI:
   Članak 1.
   Sudjelovanje u operaciji
   1.   Republika Hrvatska pridružuje se Zajedničkoj akciji 2007/677/ZVSP od 15. listopada 2007. o Vojnoj operaciji Europske unije u Republici Čadu i Srednjoafričkoj Republici (5) (Operacija EUFOR Tchad/RCA) i bilo kojoj zajedničkoj akciji ili odluci kojom Vijeće Europske unije odlučuje o produljenju operacije EUFOR Tchad/RCA, u skladu s odredbama ovoga Sporazuma i bilo kojim potrebnim provedbenim dogovorima.
   2.   Doprinos Republike Hrvatske Operaciji EUFOR Tchad/RCA ne dovodi u pitanje samostalnost u odlučivanju Europske unije.
   3.   Republika Hrvatska osigurava da njezine snage i osoblje koje sudjeluje u Operaciji EUFOR Tchad/RCA obavlja svoju misiju u skladu sa:
   
               —
            
            
               Zajedničkom akcijom 2007/677/ZVSP i mogućim naknadnim izmjenama i dopunama,
            
         
               —
            
            
               Planom operacije,
            
         
               —
            
            
               bilo kojim provedbenim mjerama.
            
         4.   Snage i osoblje koje Republika Hrvatska upućuje u Operaciju trebaju izvršavati svoje dužnosti i ponašati se isključivo imajući na umu interes Operacije EUFOR Tchad/RCA.
   5.   Republika Hrvatska će pravodobno izvijestiti zapovjednika Operacije EU o svim promjenama u svezi sa svojim sudjelovanjem u operaciji.
   Članak 2.
   Pravni položaj snaga
   1.   Pravni položaj snaga i osoblja koje Republika Hrvatska dodjeljuje Operaciji EUFOR Tchad/RCA uređen je odredbama o pravnom položaju snaga ugovorenim između Europske unije i dotičnih država.
   2.   Pravni položaj snaga i osoblja koje je dodijeljeno u zapovjedništva ili zapovjedne elemente smještene izvan Republike Čada i Srednjoafričke Republike uređen je dogovorima između dotičnih zapovjedništava i zapovjednih elemenata i Republike Hrvatske.
   3.   Ne dovodeći u pitanje odredbe o pravnom položaju snaga navedene u stavku 1., Republika Hrvatska ima nadležnost nad svojim snagama i osobljem koje sudjeluje u Operaciji EUFOR Tchad/RCA.
   4.   Republika Hrvatska je odgovorna za davanje odgovora na sve zahtjeve koje njezine snage i osoblje postavlja ili koji se odnose na njezine snage i osoblje u vezi sa sudjelovanjem u Operaciji EUFOR Tchad/RCA. Republika Hrvatska odgovorna je za pokretanje svakog postupka, sudskog ili stegovnog, protiv bilo kojeg pripadnika svojih snaga ili osoblja u skladu sa svojim zakonima i propisima.
   5.   Republika Hrvatska obvezuje se dati izjavu u vezi s odricanjem od zahtjeva protiv bilo koje države koja sudjeluje u Operaciji EUFOR Tchad/RCA u trenutku potpisivanja ovoga Sporazuma. Tekst takve izjave u dodatku je ovoga Sporazuma.
   Članak 3.
   Klasificirani podaci
   1.   Republika Hrvatska će poduzeti odgovarajuće mjere kako bi se zajamčila zaštita klasificiranih podataka EU u skladu sa sigurnosnim propisima Vijeća Europske unije sadržanima u Odluci Vijeća 2001/264/EZ od 19. ožujka 2001. kojom se usvajaju sigurnosni propisi Vijeća (6), te u skladu s daljnjim napucima nadležnih tijela uključujući zapovjednika Operacije EU.
   2.   Odredbe Ugovora između Republike Hrvatske i Europske unije o sigurnosnim postupcima za razmjenu tajnih podataka, potpisanog 10. travnja 2006., primjenjuju se u kontekstu operacije EUFOR Tchad/RCA.
   Članak 4.
   Crta zapovijedanja
   1.   Sve snage i osoblje koje sudjeluje u EU Operaciji EUFOR Tchad/RCA ostaje pod punim zapovjedništvom svojih nacionalnih tijela.
   2.   Nacionalna tijela će prenijeti operativno i taktičko zapovijedanje i/ili nadzor svojih snaga i osoblja na zapovjednika Operacije EU. Zapovjednik Operacije EUFOR Tchad/RCA ima pravo prenositi svoje ovlasti.
   3.   Republika Hrvatska ima ista prava i obveze u smislu svakodnevnog upravljanja Operacijom kao i države članice Europske unije koje sudjeluju.
   4.   Zapovjednik Operacije EUFOR Tchad/RCA može, nakon konzultacija s Republikom Hrvatskom, u svako doba zatražiti povlačenje doprinosa Republike Hrvatske.
   5.   Republika Hrvatska će imenovati višeg vojnog predstavnika koji predstavlja nacionalni kontingent u Operaciji EUFOR Tchad/RCA. On će se konzultirati sa zapovjednikom snaga EU o svim pitanjima koja utječu na operaciju i zadužen je za svakodnevnu stegu kontingenta.
   Članak 5.
   Financijski aspekti
   1.   Republika Hrvatska snosi sve troškove u vezi sa svojim sudjelovanjem u Operaciji EUFOR Tchad/RCA, osim troškova koji podliježu zajedničkom financiranju, kako je utvrđeno u pravnim instrumentima navedenim u članku 1. stavku 1. ovoga Sporazuma kao i u Odluci Vijeća 2007/384/ZVSP od 14. svibnja 2007. o utvrđivanju mehanizma upravljanja financiranjem zajedničkih troškova operacija Europske unije s vojnim ili obrambenim elementom (Athena) (7).
   2.   U slučaju smrti, ozljede, gubitka ili štete nanesene fizičkim ili pravnim osobama iz države/država u kojoj se provodi operacija, Republika Hrvatska po utvrđivanju svoje obveze, plaća naknadu u skladu s uvjetima predviđenim odredbama o pravnom položaju snaga, kako je navedeno u članku 2. stavku 1. ovoga Sporazuma.
   Članak 6.
   Doprinos zajedničkim troškovima
   Republika Hrvatska je oslobođena od doprinosa za zajedničke troškove Operacije EUFOR Tchad/RCA.
   Članak 7.
   Dogovori za provedbu sporazuma
   Bilo koje potrebne tehničke i administrativne dogovore vezane za provedbu ovoga Sporazuma sklapaju odgovarajuća tijela Republike Hrvatske i glavni tajnik Vijeća Europske unije/visoki predstavnik za zajedničku vanjsku i sigurnosnu politiku.
   Članak 8.
   Neispunjavanje obveza
   U slučaju da jedna od stranaka ne ispunjava svoje obveze utvrđene u prethodnim člancima, druga stranka ima pravo okončati ovaj Sporazum pisanom obaviješću diplomatskim putem mjesec dana unaprijed.
   Članak 9.
   Rješavanje sporova
   Sporovi u vezi s tumačenjem ili primjenom ovoga Sporazuma rješavaju se diplomatskim sredstvima između stranaka.
   Članak 10.
   Stupanje na snagu
   1.   Ovaj Sporazum stupa na snagu prvoga dana prvoga mjeseca nakon što se stranke međusobno obavijeste diplomatskim putem o okončanju unutarnjih postupaka potrebnih u tu svrhu.
   2.   Ovaj se Sporazum privremeno primjenjuje od datuma potpisivanja.
   3.   Ovaj Sporazum ostaje na snazi tijekom trajanja doprinosa Republike Hrvatske operaciji EUFOR Tchad/RCA.
   
      Sastavljeno u Bruxellesu 26. rujna 2008. u dva izvornika na engleskom jeziku.
      
         
            
         
            Za Republiku Hrvatsku
         
         
            mr. sc. Branko Baričević, v. r.
         
            izvanredni i opunomoćeni veleposlanik, šef Misije Republike Hrvatske pri Europskim zajednicama
         
      
      
         
            
         
            Za Europsku uniju
         
         
            Pierre Sellal, v. r.
         
            veleposlanik, stalni predstavnik Francuske Republike pri Europskim zajednicama, predsjedajući Odbora stalnih predstavnika
         
      
   
   
      (1)  SL L 56, 29.2.2008., str. 64.
   
      (2)  SL L 107, 17.4.2008., str. 60.
   
      (3)  SL L 144, 4.6.2008., str. 82.
   
      (4)  OJ L 247, 16.9.2008., str. 54.
   
      (5)  SL L 279, 23.10.2007., str. 21.
   
      (6)  SL L 101, 11.4.2001., str. 1.
   
      (7)  SL L 152, 13.6.2007., str. 14.